**Proces - verbal**

**al ședinței extraordinare a Consiliului Județean Vrancea**

**din data de 11 august 2025**

În data de 11 august 2025, ora 10:30, la sediul Consiliului Județean Vrancea din Focșani, strada Cuza Vodă nr. 56, a avut loc ședința extraordinară a Consiliului Județean Vrancea. Lucrările ședinței au fost conduse de președintele Consiliului Județean Vrancea, domnul Nicușor Halici care, a deschis ședința extraordinară, convocată prin Dispoziția nr. 200 din 7 august 2025, cu îndeplinirea procedurilor legale în materie. Ședința s-a desfășurat prin mijloace electronice, prin platforma online de video conferință/teleconferință Zoom, caracterul public al acesteia fiind asigurat prin publicarea pe site a minutei, imediat după ședință și prin transmiterea dezbaterilor online.

Cvorumul necesar pentru ca ședința să fie legal constituită a fost întrunit (33), prezenți fiind 32 de consilieri județeni din 32 de consilieri județeni în funcție plus președintele Consiliului Județean Vrancea.

**Președintele Consiliului Județean Vrancea, domnul Nicușor Halici**, a precizat că au fost îndeplinite toate procedurile impuse de Codul Administrativ, proiectele înscrise pe ordinea de zi fiind însoțite de rapoartele compartimentelor de resort și de avizele comisiilor de specialitate.

S-a precizat că nu a fost depus niciun amendament la proiectele de hotărâri supuse dezbaterii și a reamintit consilierilor prezenți obligația de a nu participa la adoptarea proiectelor de hotărâri în care ar putea fi în conflict de interese.

În conformitate cu prevederile legale, s-a dat cuvântul secretarului general al județului, doamna Raluca Dan, pentru a supune spre aprobare procesul-verbal al ședinței ordinare din 16 iulie 2025.

**Nefiind obiecțiuni asupra celor consemnate, procesul -verbal a fost aprobat cu unanimitate de voturi.**

**Președintele Consiliului Județean Vrancea, domnul Nicușor Halici** a motivat urgența convocării autoritații în ședință prin faptul că este necesar să fie revocat dreptul de administrare pentru două imobile inventariate în domeniul public al județului anterior executării lucrărilor de reabilitare, să fie exercitat sau nu dreptul de preempțiune asupra unui imobil în termenul stabilit de lege dar și prin rectificarea bugetul județului, aceasta fiind detaliată de hotărâri.

**Președintele Consiliului Județean Vrancea, domnul Nicușor Halici,** a propus suplimentarea ordinii de zi cu un proiect de hotărâre definitivat după convocarea ședinței, proiect care a parcurs etapele impuse de Codul Administrativ, având rapoartele și avizele cerute de lege:

**Punctul 9** „Constituirea dreptului de trecere cu titlu gratuit asupra terenului identificat în C.F. 70881 Focșani în favoarea C.F. 70888 Focșani”

**Atât suplimentarea ordinii de zi, cât și ordinea de zi a ședinței în integralitatea sa au fost aprobate cu unanimitate de voturi.**

**S-a trecut la dezbaterea proiectelor de hotărâri înscrise pe ordinea de zi:**

**La punctul 1** proiectul privind „Aprobarea funcționării Centrului Cultural Vrancea, așezământ cultural de drept public ca instituție gazdă de spectacole și/sau concrete”

**Fiind supus votului, proiectul de hotărâre a fost adoptat în unanimitate**. (33 voturi ”pentru”)

**La punctul 2** proiectul privind „Aprobarea organigramei, statului de funcții și a Regulamentului de organizare și funcționare al Centrului Cultural Vrancea”

**Fiind supus votului, proiectul de hotărâre a fost** **adoptat în unanimitate.** (33 voturi ”pentru”)

**La punctul 3** proiectul privind „ „Neexercitarea dreptului de preempțiune la vânzarea imobilului monument istoric ,,Casa Cristache Solomon”, cod VN-II-m-B-06436 situat în Municipiul Focșani,Bld. Gării, nr. 22 județul Vrancea „

**Fiind supus votului, proiectul de hotărâre a fost adoptat în unanimitate.** (33 voturi ”pentru”)

**La punctul 4** proiectul privind „ Retragerea dreptului de administrare Direcției Generale de Asistență Socială și Protecția Copilului Vrancea asupra imobilelor construcție C2 și teren în suprafață de 873 mp, situate în municipiul Focșani, b-dul. Gării nr. 13”

**Fiind supus votului, proiectul de hotărâre a fost adoptat în unanimitate**. (33 voturi ”pentru”)

**La punctul 5** proiectul privind „ Revocarea dreptului de administrare Bibliotecii Județene ”Duiliu Zamfirescu” Vrancea, asupra imobilului inventariat în domeniul public al județului Vrancea, situat în municipiul Focșani, strada Maior Gh. Sava nr. 4B”.

**Fiind supus votului, proiectul de hotărâre a fost adoptat în unanimitate**. (33 voturi ”pentru”)

**La punctul 6** proiectul privind „Solicitarea transmiterii imobilului teren în suprafață totală de 2.485.290 mp, din domeniul public al Orașului Mărășești în domeniul public al județului Vrancea”.

**Președintele Consiliului Județean, domnul Nicușor Halici,**  a precizat că, anterior, a fost demarată o strategie de atragere a investițiilor, care a implicat atât mediul de afaceri județean, cât și investitori din România și din străinătate, în vederea identificării unor proiecte atractive.

După alegerile prezidențiale, au fost primite solicitări din partea unor fonduri de investiții și investitori internaționali, ceea ce a evidențiat interesul crescut pentru județul Vrancea.

De asemenea, s-a menționat că s-au purtat discuții cu mediul de afaceri local pentru a sublinia potențialul zonei, datorat construcției autostrăzii și poziției geostrategice a județului Vrancea.

A fost solicitat sprijinul primarilor municipiilor și orașelor din județ, respectiv Focșani, Adjud, Odobești, Panciu și Mărășești, pentru a se identifica terenuri în proprietate publică disponibile pentru investiții.

S-a constatat că doar orașul Mărășești dispune de terenuri suficiente, aproximativ 600 de hectare, pentru dezvoltarea unei zone industriale.

S-a făcut o precizare privind confuziile apărute în spațiul public între parcurile industriale și zonele industriale, subliniind că nu se intenționează înființarea unui nou parc industrial, întrucât unul există deja, chiar dacă nu există investitori.

În schimb, s-a subliniat că se urmărește identificarea investitorilor care să susțină dezvoltarea unei zone industriale, urmând ca ulterior, în funcție de necesități și cadrul legal, aceasta să poată fi transformată în parc industrial.

Totodată, s-a precizat că, în acest moment, solicitarea este doar pentru dezvoltarea unei zone industriale, întrucât terenul de la Garoafa, unde este parcul industrial are o suprafață insuficientă și nu corespunde nevoilor investitorului pentru dezvoltare.

S-a subliniat importanța includerii acestui punct pe ordinea de zi a ședinței extraordinare, întrucât investitorul, dacă ar avea condițiile legale îndeplinite, ar putea începe investiția imediat.

Astfel, se solicită demararea tuturor procedurilor administrative necesare, demers care a fost deja început, pentru a asigura cadrul legal complet, astfel încât să fie pus la dispoziție terenul și să poată începe investițiile în zona industrială respectivă.

În urma votului favorabil din partea consiliului de astăzi, solicitarea va fi transmisă către orașul Mărășești, urmând ca, ulterior, în cadrul unei ședințe, reprezentanții acestuia să urmeze pașii necesari.

De asemenea, s-a precizat că se va întreprinde toate acțiunile necesare pentru funcționalitatea parcului industrial existent.

**Președintele Consiliului Județean** a precizat că a purtat o discuție cu directorul Agenției pentru Dezvoltare Regională Sud-Est, deoarece au fost lansate recent câteva apeluri de proiecte, inclusiv unul dedicat parcurilor industriale.

Se estimează că acest apel să fie lansat în cursul lunii septembrie a acestui an, oferind posibilități de finanțare pentru parcuri industriale. Totuși, suma prevăzută în ghidul de consultare pentru acest apel este de aproximativ 2 milioane de euro, sumă considerată insuficientă în raport cu valoarea proiectului propus, care se ridică la peste 50 de milioane de euro.

**Fiind supus votului, proiectul de hotărâre a fost adoptat cu majoritate de voturi.** (32 voturi „pentru”,1 vot ,, abținere” )

**La punctul 7** proiectul privind „ Transmiterea solicitării de trecere a imobilelor terenuri și construcții, identificate în municipiul Focșani, str. Cuza Vodă nr. 72, T30, P154/5, 154/6 și str. Cuza Vodă nr. 75, T22, P61, din domeniul public al Statului Român în domeniul public al Județului Vrancea”.

**Fiind supus votului, proiectul de hotărâre a fost adoptat în unanimitate.** (33 voturi ”pentru”)

**La punctul 8** proiectul privind „Aprobarea rectificării bugetelor proprii ale Județului Vrancea pentru finanțarea Unității Administrativ – Teritoriale Județul Vrancea şi a instituțiilor publice de sub autoritatea Consiliului Județean Vrancea, pe anul 2025”.

**Președintele Consiliului Județean, domnul Nicușor Halici,**  a făcut o observație referitoare la suma alocată în cadrul rectificării bugetare pentru a sprijini, într-o măsură modestă, locuitorii din județul Suceava, care au fost afectați de inundațiile produse în urmă cu câteva săptămâni, suma alocată fiind de 500.000 lei.

**Președintele Consiliului Județean** a subliniat că deși resursele județului nostru sunt limitate și nu se poate oferi mai mult, această alocare de fonduri reprezintă o obligație morală, având în vedere că și județul Vrancea a trecut prin astfel de perioade dificile, în anii 2005 și 2012, când a fost afectat de fenomene naturale severe și atunci s-a bucurat de sprijin financiar din partea unor persoane.

**Fiind supus votului, proiectul de hotărâre a fost adoptat cu majoritate de voturi.** (32 voturi „pentru” , 1 vot ,, abținere”)

**La punctul 9** proiectul privind „ Constituirea dreptului de trecere cu titlu gratuit asupra terenului identificat în C.F. 70881 Focșani în favoarea C.F. 70888 Focșani”.

**Fiind supus votului, proiectul de hotărâre a fost adoptat în unanimitate.** (33 voturi ”pentru”)

Înainte de a închide ordinea de zi a ședinței, președintele Consiliului Județean a adus la cunoștință două aspecte importante cu privire la cererile de finanțare privind consolidarea clădirii administrative „Corp A”, sediul Consiliului Județean, și restaurarea casei Duiliu Zamfirescu din Vârteșcoiu care au fost respinse de Agenția pentru Dezvoltare Regională, motivat de faptul că nu au fost îndeplinite anumite criterii în cadrul evaluării tehnice și financiare. De exemplu, în cazul sediului administrativ al Consiliului Județean a lipsit avizul Direcției de Cultură, iar în ceea ce privește casa Duiliu Zamfirescu, motivul respingerii l-a reprezentat costul estimat supraevaluat. De altfel, acest motiv a fost invocat în ambele cazuri.

Pentru sediul administrativ s-a depus o contestație care însă a fost respinsă. În prezent există doar posibilitatea de a face o contestație la Curtea de Apel. Președintele a atras atenția că procedurile în instanță presupun termene îndelungate, mai ales la nivelul Curților de Apel, iar parcurgerea căilor de atac, inclusiv cele extraordinare, poate dura peste 2 ani.

Având în vedere analiza proiectelor similare depuse de alte autorități publice locale, care aveau documentația completă, inclusiv avizul Direcției de Cultură, șansele de câștig în instanță sunt considerate foarte mici.

În aceste condiții, soluția propusă este de a actualiza și modifica proiectul tehnic pentru sediul vechi, urmând ca apoi să se depună cererea de finanțare.

S-a explicat că, din punct de vedere procedural, nu este posibilă redepunerea proiectului fără actualizarea indicatorilor tehnici, iar proiectul tehnic nu poate exista simultan în două variante, actualizată și neactualizată. Dacă se actualizează proiectul, nu mai există posibilitatea de a merge în instanță, deoarece nu ar mai fi vorba de același proiect contestat. Dacă nu se actualizează, continuarea acțiunilor în instanță ar putea dura unul sau mai mulți ani, riscând astfel să se piardă șansa de a accesa finanțarea europeană, având în vedere că sesiunea de finanțare expiră în luna octombrie.

În ceea ce privește casa Duiliu Zamfirescu, costurile estimate sunt foarte mari. De asemenea, există un inconvenient legat de drumul de acces, care aparține autorității publice locale din comuna Vârteșcoiu, fiind un drum de pământ, nemodernizat.

Pentru realizarea accesului la acest monument istoric este obligatoriu să se modernizeze drumul, ceea ce implică costuri suplimentare, în condițiile în care autoritatea publică locală ar pune drumul la dispoziție.

S-a menționat că a fost de mai multe ori la fața locului, însoțit de reprezentanți ai Agenției pentru Dezvoltare Regională Sud-Est și colegi din cadrul Consiliului Județean, și urmează să transmită în zilele următoare imagini relevante. Acoperișul și pereții clădirii sunt susținuți doar de câțiva stâlpi din lemn care împiedică prăbușirea, iar specialiștii au concluzionat că nu este vorba despre o consolidare sau modernizare, ci de o demolare și construcție nouă. Această situație nu corespunde unui proiect de reabilitare a unui monument istoric. Se complică foarte mult posibilitatea continuării proiectului în forma sa actuală.

**Președintele Consiliului Județean, domnul Nicușor Halici** a încheiat prin a invita participanții să propună soluții și a exprimat disponibilitatea de a analiza eventualele propuneri. Nu a existat nicio solicitare de luare de cuvânt sau propuneri în scris pe chat-ul ședinței.

Epuizându-se punctele înscrise pe ordinea de zi, s-a declarat închise lucrările ședinței extraordinare a Consiliului Județean Vrancea din 11 august 2025.

**Președintele**

**Consiliului Județean Vrancea**

**Nicușor HALICI**

**Secretarul general al județului**

**Raluca Dan**